Мариана Тинчева-Еклесия
Истината ни гледа с око на Всевишния…

chitanka.info

Истината ни гледа с око на Всевишния,

а в очите човешки прииждат хиляди истини.

Истината е безпределна в полята на вечността,

нашите погледи вземат само частици от нея.

Истината има писало с перо,

то пише пътя ни в Книгата на живота.

Земните истини стигат до нас чрез слова —

всеки вижда, говори, отсъжда от своя ъгъл.

Истината живее в голямо, чисто сърце,

а в сърцата човешки — двойник, който я хули.

Истината не се купува с пари;

тя има велик Съдия

нашите истини не променят Неговите присъди.

Истината, тъй многокрила, долита чрез теб и чрез мен,

и чрез всеки, застанал на прага на своето време.

Истината е цвете, което с изгрева ще разцъфти,

и дете, което ще го докосне с ръце…

Моля ви, не изговаряйте други думи за нея!

25 ноември 2006 г.

София

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.